
Umjesto uvoda 


Danas je Jakšić vodeći hrvatski pjesnik kršćanske tematike. 
Kad kažem: kršćanske tematike, ne mislim time da je manje 
pjesnik; pjesnici, naime, nisu pjesnici po tome o čemu pjevaju, 
jako ni to nije nevažno, nego po tome kako doživljeno, zana- 
tski vješto i ljudski snažno pjevaju. 


Njegovo iskreno doživljavanje ide u korak s njegovom umno- 
šću i etikom. Moralno, etički, ljudski i pjesnički nije razdvojen, 
iako praksa života nije bila obzirna prema njemu, iako je kroz 
život hodao s velikim naporima. 


Jakšićeve pjesme duhovna su okrepa i poruka oslobeđenja 
čovjeku koji kleca pod teretom života. One nisu velika filo- 
zofija, ali su velika istina. One imaju svoj duh i svoje lice. Ne 
galame i ne guraju se u visoko društvo iako spadaju u nj. U nji- 
ma je Jakšićev svijet izrečen otvoreno, iskreno, ljudski i s pje- 
sničkim žarom. 

Jakšić je pjesnik od komada. Ne znam od koje vrste drveta. 
!li, znam: od drveta ljudske dobrote i kršćanskog nadahnuća, 
od drveta mistične povezanosti s ljudima, stvarima, svemirom i 
postojanjem. ' 


On nije tematski širok, ali je svoj do kraja, do zadnjeg stiha, 
a u toj njegovosti ima beskrajne širine i neugasive ljepote, raznih. 
dubina i raznih silazaka. 


Na oko izgleda slomljen. Ali, kad se ta slomljenost razgrne, 
vidimo dosljednog i snažnog čovjeka kojeg ništa ne može uda- 
ljiti od njegova vjerovanja, od njegova osmijeha, od njegova su- 
ira, od njegovih sunačanih staza. 


Treljenje, zadovoljstvo i osmišljenost trpljenja vode ga do 
Sstrplj: osti i uvjerenja da je čovjekov izlaz u nadi, u djelima, u 
življenju, u čekanju svih pobjedničkih oblika života i u dodiru 
Život «nca koje sprečava da se život zaustavi i koje pomaže 
da se vikrije najvažnija istina. 


Čovjekovo je da ide, da klone, da malakše, da nosi svoj križ, 
ali i da se diže, da vjeruje, da se vraća i da ostane čitav sve dok 
ne postane kraj koji nije kraj, nego rješenje. Jakšić to zna i zato 
s olakšanjem nosi sve svoje terete. 

Jakšić nije moderan u smislu nejasnoće, negovorenja i verba- 
lističke akrobatike, u smislu niskih dodvorljivosti. Nije moderan 
po formi, izrazu, biološkoj strasti, napadima na slabe, prakti- 
cističkoj spretnosti i tekućoj upotrebljivosti. U sferi njegove mo- 


dernosti nalaze se iskrena doživljavanja, ljubav za čovjeka koji 


strada, ljepota tišine, svjetlo samoće, pogledi u osmišljenu čovje- 
kovu sudbinu, otkrivanje vječnosti u čovjeku i tajna slutnji. 

Nikoga ne optužuje i nikome ne smeta. Za svakoga ima svoj 
san i svoju dobrotu, svoju vjeru i svoju utjehu, svoju podršku 
i svoju preporuku, svoj mir i svoje nedužne radosti. 


Kod njega nema proturječja između pjesničkog nadahnuća i 


praktičnog vjerovanja, između jednostavnosti i saopćenja, izme- 
đu sna i nade. 


Nema sna bez sna. IVema dobrote bez dobrote. Nema Jakšića 


bez sna i dobrote. On je to - kao kamen u zemlji, kao oblak na . 


nebu, kao vrijeme u vremenu, kao vidik u ravnici. 


Snovi i dobrota su njegovi dosegnuti vrhunci, Knin u 
životu tako i u stihovima. 


Jakov Ivaštinović 


SLAVIMO IHVALIMO GOSPODINA 


KAD SU ŽITOM POLJA POZLAČĆENA 


Veliki su ovo dani 
i nitko ih osim Tebe, Gospodine, 
ne može nadvisiti. 


Zaodjenio si polja mladim žitom, 
rijeke si napunio bistrom vodom. 


Razgrnuo si oblake na sve četiri strane 
i sad se raduju šume 

u svježe lišće odjevene, 

raduju se ptice raširenih krila 

pod Tvojim vedrim svodom. 


Gledam ljepotu i mislim: 

Ti si me iz mog ništavila doveo 

i sve si za moj dolazak pripremio, 
i dao si mi oči da vidim 

velika djela tvojih ruku, 

i dao si mi uši da slušam 

kako sve o Tebi govori, 

i dao si mi usta 

da Ti se zahvaljujem na darovima, 
koje si za mene pripravio. 


I misao si mi dao 

da u svojoj ograničenosti pokušam dokučiti 
samo djelić Tvoje mudrosti, 

koju si tako darežljivo 

u sve što postoji upleo. 


Hvala Ti, što si me iz moga ništavila doveo 
da ti se mogu diviti 
i za sva dobra zahvaliti. 


HVALA Ti, GOSPODINE, ZA OVO MALO TIŠINE' 


Hvala ti, Gospodine, za ovo malo tišine u hladu 
i za cvrkut laste i nadlijetanje pčela. 

Ovdje zaboravljam što me očekuje u gradu, 
ovdje osjećam grane što su se nada mnom splele. 


Koliko je mira u svakoj vlati trave 

kad ih sunčeve zrake pozlaćuju i njišu! 
Samo se ovdje još drage uspomene jave, 
a zaboravljeni dani iz zreloga voća dišu. 


Ovdje je svaka biljka kao prijatelj koji voli, 
i svaki cvijet se smiješi i uspomene lista. 
Ovdje me zaista ništa, ništa više ne boli, 


ko list na ranom suncu treperi duša čista. 
I sretan gledam laste i neumorne pčele, 
i grane, koje nude u hladu plodove zrele. 


2. 


Hvala ti za ovo malo tišine u hladu 

kad se vraćam k sebi i gledam kuću dragu. 
Umjesto voćke stare sad vidim voćku mladu, 
starce si pozvao k sebi, mladićima dijeliš snagu. 


I znam da život ima i radosti i žuči, 

da bijeda jedne muči dok druge laskavo slavi. 
Sve tajne života samo tvoji otvaraju ključi 

i nema mudrosti ljudske da tvoje skine brave. 


Samo u tebi moji negdanji drugovi žive 
i svaka stvar i staza na prolaznost me sjeća. 
Prostranstvu neba kao dijete moje oči se dive 


i zaboravljam teret, koji su nosila pleća. 


I sad na ovoj travi i u zelenom hladu 
ljepota i mir se otkrivaju u skladu. 

HVALA TI, GOSPODINE 


Hvala Ti, Gospodine, što još nisi skratio 
put mojim koracima, 

i što se mogu radovati proljeću 

i biti malo tužan 

kad mi jesen zamuti prozore 

i domahuje golim granama. 


Koliko si već pozvao mojih prijatelja 
da se oproste sa svojim snovima, 

da u zemlju sidu 

i da se u njoj odmore! 


Ja idem sam i mislim koliko si dobar 

pa mi dopuštaš da svaku ranu prebolim, 
da se divim posve običnim stvarima 

i da noću mirno liježem na počinak 
kao orač, koji je njive uzorao. 


Hvala Ti , Gospodine, što još nisi skratio 
put mojim koracima, 

što Te za prijatelje mogu moliti 

i običnim se stvarima diviti 

i biti malo žalostan 

kad mi jesen golim granama domahuje. 

HVALA TI, GOSPODINE 


Hvala Ti, Gospodine, što si dao da budem siromah 
i što si iz srca moga izbrisao mržnju i zlobu, 

što si mi umjesto dvora i zemlje bogate plodom 

u znaku ljubavi svoje skromnu darovao sobu. 


Hvala Ti, Gospodine, što si u svojoj dobroti dao 

da k Tebi pristupit mogu bez hvale, dara i straha. 

«da Ti iskreno kažem na duši što mi leži, 

da riječ zametnem s Tobom ja, šaka zemaljskog praha. 


Jer Ti si skromniji, manji od prolaznih ljudi, 

što moć su podigli svoju na prijetnji, krvavom biću, 
i njima pjevaju himne i ljube ponizno skute, 

i više negoli Tebi u hvalu i slavu kliču. 


Hvala Ti, Gospodine, što sam često ostao tužan 
na cesti u noći kišnoj kad zemlju sapinju studi, 
i što sam osjetit mogao kako je veliko nebo, 

a kako prazna su srca i kako mali su ljudi. 


Hvala Ti Gospodine, što me za blago nijesi svezo 
da mladost nemirna moja nad njim bdi i strepi, 
već što sam slobodan pošo da gledam kako su noći 
pune duboke tajne, a dani sunčani lijepi. 


| gdje god noga se moja za odmor prekratak smiri, 

da ondje oćutim radost svoga vlastitog doma, 

jer za me granice nema, jer svi su mi puti braća, 

jer ja sam vječiti putnik, Tvoj pjesnik, čovjek siromah. 


A kada cestama novim u nove krajeve pođem 
spomen minulih dana srce mi tugom ne svlada, 
već kao oblaci bijeli zanesen prolazim stalno 
iznad poljana zrelih, ubogih sela i grada. 


Hvala Ti Gospodine što Te među ljudima našao nisam, 
što zbog njih moja je sumnja često padala na Te, 

i što su visoke zvijezde i sitne biljke i vode 

opet uspjele da me k Tebi dobrome vrate. 


Kako sam sretan što mogu bez ljudskih ucjena opet 
u Tvojoj živjeti luci iz koje obilje niče, 

što moja ganuta duša u sjaju Tvojega sunca 

glasom vlastitog bića Tebi odano kliče. 


Hvala Ti, Gospodine, što si dao da budem siromah 

da blago zemaljsko moje snove žudnjom ne muti, 

da svi su bijedni mi braća, da sve su zvijezde mi sestre, 
da svi su slobodni Tvoji za me kroz život puti. 


HVALA 


Bože, koji si toliko godina nada mnom bdio 
i vodio me kroz raskršća velika i mala, 

za sve što sam ostvario i što sam htio, 

danas ti mogu reći: "Hvala!" 


Malo sam se mogao uzdati u zabrinute ljude, 
jer kroz život idu kao da su slijepi. 

Često i samima sebi su teški i nepravedno sude, 
a ti si mi pomogao da mi dani budu lijepi. 


Pomogao si da mnoga poniženja prebolim 
ida mi velika bude obična stvar, mala, 

da i one, koji ne misle dobro, volim, 

i da ti za ozdravljenje kažem: ' Hvalal"" 


U boli i radosti ti si uvijek bio uza me, 
skidao si mi tetet, koji sam tek ja znao, 
hranio si me kruhom i nadom 

i svijetlio mi u radosti i iz tame. 


Krhke su ljudske ljubavi i vijernosti, 

krhke su zakletve i bliskosti naše. 

Umjesto da se ljube i jedni drugima pomažu, 
ljudi su samci i jedni drugih se plaše. 


Bože, koji si toliko godina nad mojim koracima bdio 


i vodio me kroz raskršća velika i mala, 
što si me u bolesti tješio i što si uza me bio, 


jedino mogu ti reći: "Ne napuštaj me! Hvala!“ 

U TVOJOJ BLIZINI 


Hvala Ti Gospodine, što si mi časove često 
nadahnuo mirom, 
da u jutarnjem svjetlu gledam nebo i laste, 
ji ovo cvijeće, 
što tako nedužno 
uz cestu zaboravljeno raste. 


Jer kada uza me ne bi Tvoje blagosti bilo, 
kako bih vidio grane gdje se na suncu njišu, 
kako bih slušao pjesme dobrih bezbrižnih pti- 
ca, koje plavetnilom neba krilima 

stihove pišu! 


| kako bih uvečer kasno, 

dok stabla bdiju u dolu, 

kako bih spoznao da je ljepota skrivena 
mnogo u mom svagdanjem bolu! 


I zato hvala Ti što si u svojoj dobroti dao 

da mirno gledati mogu plavetilo neba i laste, 
i ovo zaboravljeno cvijeće, 

što tako nedužno raste. 


HVALA TI, GOSPODINE 


Hvala ti, Gospodine, što si poljanama dao sunce 
da se pred njegovim licem žita zarumene. 

Hvala ti, što si lastavicama dao 

da pod strehom grade gnijezda 

i što u dobroti svojoj 

nisi zaboravio ni mene. 


Hvala ti, što sam često pod tuđim noćio krovom 
i gorak zalogaj jeo 

i gorke slušao riječi, 

hvala ti, što si me nadom uvijek tješio novom 

i što zaborav tugu 

za vedrim satima liječi. 


Hvala ti, što sam kao neznanac išao svijetom 
i nisam pružao ruku ljudskoj varljivoj sreći, 

i što su boli ulje za svjetiljku u duši, 

i što u većoj patnji čovjek postaje veći. 


I zato hvala ti, što si poljanama dao sunce 
da se pred njegovimlcem žita zarumene, 
hvala ti što si lastavicama dao 

da pod strehom grade gnijezda 

i što si radošću bolnom 

i moje ozario zjene. 

LJEPOTOM SI OPTERETIO 


Ljepotom si opteretio srce moj# Gospodine, 

da mi u prolaznosti života 

kao utjeha blista. 

Proljeća, ljeta i jeseni na netaknutoj bjelini zime 
svoj dovršeni smisao otkrivaju 

u potezima tvojega kista. 


Čežnja je njihala moje misli, Gospodine, 
nad stvarima, koje rastvaraju 

bijednima obzorja nova, 

i ja sam kao neuko dijete spoznavao 

da su sve te stvari, kojima si nas okružio, 
da su sve one u tvojoj otvorenoj knjizi 
za nas zagonetna slova. 


Tuga je opterećivala srce moje, Gospodine, 
za danima i godinama, 

koje si s mene svlačio kao stara odijela, 

a ja nisam znao i nisam mogao shvatiti l 
da si zapravo rastavljao svjetlo od tame 

da bi u olakšanju zablistala 

moja krila prozračna i bijela. 


Zaštitom svojom si me ogrnuo, Gospodine, 

i nesebičnom ljubavlju liječio 

svaku misao i ranu, . 

duboko si me u ovo tegobno vrijeme usadio 

da bih jednoga dana u novoj stvarnosti izniknuo 
i kao dozreli klas se zanjihao 

na tvom očinskom dlanu. 


SLAVIMO TE, GOSPODINE 


Slavimo Te, Gospodine, na ovom prolaznom putu 
gdje život nadu i radost često gazi i slama, 
slavimo Te zbog lijeka na mnogu ranu ljutu, 

za svjetlo vraćeno duši kad je obuzme tama. 


' 


Slavimo Te, Gospodine, jer čuvaš usjeve naše 
da kruh dobrote može za svakog čovjeka rasti, 
jer daješ snagu i vjeru onima koji se plaše 


Slavimo Te, Gospodine, jer vrata otvaraš sreći 
da tvoju dobrotu vide svi koji su dobre volje. 
Slavimo Te što smo u tuzi i snažniji i veći 

i što smisao patnje uza Te vidimo bolje. 


UTJEHA I NADA 


MOLITVA PRIJE POČINKA 


Bože, otvori moje oči kad budem sam i u tjeskobi. 
U svoj si me vinograd pozvao u osvit zore. 


Što taknem u svoje ime, krhko je i brzo se drobi. 


Na tvome bedemu za putnike vatre gore. 


Ne tražim zemaljsku nagradu, koja me čeka, 
poslenik sam na njivi, koju obraditi treba. 
Gle, dan se već bliži kraju i noć stiže izdaleka, 
na rubu njive srce se uznemiruje i koleba. 


Trudbeniku se dom i postelja za odmor nudi. 
Otresam prah s nogu i kraj ograde odlažem kosu. 


Nad usjevima mojim blag i milostiv budi, 


koraci moji neka ostanu otisnuti u rosu. 


“Bože, kad se zatvore moje oči i predaš me krilu snova, 


neka nad mojom glavom šume vrhovi jablanova. 

AKO TE MOLIM, GOSPODINE 


Ako Te molim iskreno i smjerno. 
kad bol me muči i tuga me slama, 
ne usliši me ako bol me liječi, 
ako se tugom pročišćuje tama. 


Moj pogled Ti si ogradio mrakom 

i ja sam slijepac idući životom. 

Ja neću svjetla, ako mrak će biti 
rastočen zdravljem i čistom ljepotom. 


Ti dobro vidiš naličje svih stvari 
i znaš kad muka od smijeha je bolja. 
I zato prijeđi preko mojih želja, 


nek bude Tvoja, a ne moja volja. 
Ti znaš što krije od mog oka tama kad bol 
me muči i tuga me slama, 

POMOZI MI, GOSPODINE 


Pomozi mi, Gospodine, u času iskušenja, 
da budem malen pred tobom i pred samim sobom 
da se slabost moja u snagu mijenja 


i da ne zastanem pun sumnji pred kolijevkom i grobom. 


Pomozi mi da u svakom čovjeku vidim brata, 
kojemu je potrebna ljubav u nevolji i padu. 
Brzo sviće i brzo se večer hvata, 

čiji je dom bez ključa ili zasuna u gradu? 


Vrati me blagoslovljenom kruhu i stisku odane ruke, 
i nek mi bude blizak šum vjetra i vode. 

Tko ovamo dođe, odavde i ode, 

slušamo često riječi preteške i zloguke. 


Sjeti me da si mi sve dao što imam u svom hodu 
i da se ni vlas ne mijenja bez tvoga znanja: 

Iz tvoje čaše sam pio spoznaje i vodu, 

što nije imalo srce, o tom je moglo da sanja. 


Pomozi mi, Gospodine, u času svjetla i tame 
da se uvijek uzdam kao dijete u Te. 

I kad se prijete crne ruke, na me 

položi svoju ruku i ravnaj moje pute. 

KAKO SE BRINEŠ, GOSPODINE 


Za svakoga imaš ponešto, Gospodine, 
i nikoga nisi 
u svojoj dobroti zaboravio. 


Meni si dopustio 

da svakoga jutra sjedim uz prozor 

i gledam 

kako s morske pučine pristižu valovi 
i pred mojim se očima 

rascvjetavaju. 


Zar sam ikada mogao i naslutiti 
da postoji ovaj prozor 

i da ću kroza nj gledati 

kako pristižu valovi? 


Koliko puta si me već iznenadio, 
Gospodine! 

Koliko puta sam već shvatio 

da si me uzeo za ruku 

i poveo putem, 

koji si za me izabrao. 


Sjedim uz prozor i mislim 

kako se brineš za me Gospodine, 
I otkrivaš polako i ono ; 
što si skrio od mojih očiju. 

KAD TI ME SVLADAŠ, 
POBJEDNIK SAM PRAVI 


1. 
Ti, što me kušaš i stavljaš mi zamke 
da sumnja svaku misao mi davi, 
da vir me nosi kao slabe slame, 
noćas mi se ko utjeha javi! 


Ja dobro vidim koliko sam bijedan 
na cesti, koja put do Tebe traži, 

i koliko sam žive vode žedan, 

a nitko ne zna da mi žeđ utaži. 


Ja znam da nekad posve si mi blizu, 
zbog Tebe sve se tad stiša i smiri, 
bez Tebe tonem u duboku krizu 


i misli kruže ko crni leptiri. 


Sa Tvoje usne svanuće se javi. 
Kad ti me svladaš, pobjednik sam pravi. 

O, Bože, koji javljaš se u zvuku 

što vrijeme briše s nevidljiva klatna, 
kad klonem, Ti mi rado pružaš ruku 
i daješ krila da polete zlatna. 


Ti, koji smrću oživljuješ ljude 

j žive vraćaš u.naručje smrti, 

i pravdom sudiš onima što sude 
daj da mi plodni budu dani škrti. 


Ti, koji polje zaodijevaš žitom 
i za kruh mijesiš od bolova tijesto, 
i daješ gladnom ko što daješ sitom 


i glavu dižeš klonulome često, 
i bdiš na zvijezdi kao i u travi, 
kad Ti me svladaš, pobjednik sam pravi! 

TI DOLIJEVAŠ ULJE SVJETILJCI MOGA ŽIVOTA 


1 


Gospodine, Ti dolijevaš ulje svjetiljci moga života 
i štitiš me od ruke u kojoj se opasnost krije. 

U danima tuge Tvoja me obasjava dobrota 

i ona me tješi, i ona me grije. 


Vidim da se brineš za moju skromnu hranu 

i da mi nalijevaš piće koje mi nade krijepi. 

Ti me vodiš na cestu Tvojim suncem obasjanu 
da ne bih lutao putem kojim lutaju slijepi. 


Sve što mi oduzima vrijeme i što gubim na putu, 
Ti čuvaš kao blago za koje propasti nema. 
| ja osjećam kako u tvome prebiva skutu 


ljepota za koju su moja usta nedostojna i nijema. 
Ti si jedini, koji živima i mrtvima sudi 
i čija me ruka uspavljuje i svakoga jutra budi. 

Bez Tebe ja bih bio izgubljen i tužan 

i ne bih znao zašto dan se iz noći rađa. 

Za ovo malo radosti ja znam da sam Tebi dužan 
ida me vječnosti vraća samo tvoja lađa. 


Uz Tebe mi je jasno što suza sa olakšanjem znači 
i zašto svako zrno kroz vlastitu smrt se rodi, 
i vidim da Tvoja ruka sve prolazno s mene svlači, 
kroz patnje da me čisti i k smirenju me vodi. 


| dok si Ti uza me, ja ne znam bijeda što je 
i strah što misli muči i bijela krila slama, 
jer na me slazi neko daleko svjetlo Tvoje 


iu njem sagorijeva sva mučnina i tama. 
I zato hvala Ti što me stalno prati Tvoja dobrota 
i što dolijevaš ulje i svjetiljci moga života. 

ZVONICI 


Noću oni bdiju u modroj visini 

znajući sve tajne sa zvjezdane staze. 
Jutrom opet k zemlji i u stvarnost slaze 
i od sunca plamte u vedroj tišini. 


Oko njih se oblak s krilom ptica sreta, 
pod njima se bijeda sa bogatstvom gasi, 
trud žilavih ruku i sijedih vlasi 

jesen prima s dlana dozreloga ljeta. 


Ko mudraci dobri, pribrani i stari, 
kojima su stalno sva prostranstva sklona, 
iznad ljudi, polja i nijemih stvari 


često zbore glasom opomene zvona. 


Nad njima je križ ko buktinja goruća, 
simbol patnja, smrti, nade, uskrsnuća. 

CRKVA 


Ta crkva stara, starija od sviju 
u selu, s vitim crvenim zvonikom, 
gdje duše baka smrznute se griju, 
a golubovi dozivlju sa klikom, 


ta crkva bješe utjeha i nada 
životu majke koja je već stara. 


Tu ona često pod teretom jada 


našla je ljek s Božjeg oltara. 


Tu ona svakog prikrala se dana 
sa brojanicom u mršavoj ruci 
i kao nekim svjetlom obasjana 
u svetoj mirno počivaše luci. 


Koliko samo podnijela je patnje 
zbog ljudske zlobe i njihovih čina, 
koliko puta došla je bez pratnje - 
da ovdje moli za svojega sina! 


O, dobra majko iz djetinje bajke, 
na čelu koje nije povez skupi, 


.sva si mi slična liku Božje Majke 


sa svojim bolom pognuta u klupi. 


I sklapam ove svoje slabe ruke 

sa molbom, koja svijetu je gluva: 
O Bože, koji slušaš ljepše zvuke, 
nek tvoja pravda milosno je čuva! 


Ne slušaj kletve i pogrde tuđe, 

Već primaj njene molbe pune žara, 
dok jednom tiho i skromno ne uđe 
U Tvoje carstvo pognuta i stara. 

MOLITVA ZA NJENU VESELU MLADOST 


Na svakom je koraku pazi i pravoj vodi je meti, 

i rukom svemoćnom prognaj sve varke, nesreće, zala, 
raščisti misli joj tamne kad sumnja grozom zaprijeti, 
jer ona tako je dobra i tako naivno mala! 


Sačuvaj vedrinu duše što s pjesmom proljetnom raste 
nadahni oči joj mirom što sumrak skitnje ne žudi, 
nek želje budu joj dobre ko prve s juga laste, 

i nek sa strahom je prođu s niskim željama ljudi! 


' 


Sačuvaj čistinu njenog kroz život budućeg puta, 
da nikad očajem ne bi u propast napast je zvala, 
nek dahom radosti bude puna joj svaka minuta, 
jer ona tako je dobra i tako naivno mala! 

MAJKA 


Dok je ona živa, ja sam još uvijek dijete, 
premda vrijeme je srebrom 

i moje osulo vlasi. 

Jedino ona još može odanost ljubavlju vjernom 
od prolaznosti da spasi. 


U ovom životu gdje se malo mnm sreta 
igdje će umjesto kruha 

radije kamen ti dati, 

jedino ona sa mnom skromne radosti dijeli, 
jedino ona sa mnom 

u tuzi utješno pati. 


| ona, kojoj je srce uvijek bilo na dlanu 
dok stvarnost tako se često 

dobroti sažalno smije, 

jedino ona je znala lijeka naći za ranu, 
a da nikada ništa 

za se tražila nije. 


I znam, dok ona živi pod krovom rodnoga sela, 
a poniženja često 

među ljudima prijete, 

da niko mi neće moći skinuti krunu sa čela, 
koju je stavila nježno 

dok sam bio još dijete. 

VEČERAS MISLIM NA NEDUŽNO DIJETE 


O, Bože čuvaj netaknuto dijete 
i svaki korak milosno mu prati, 
budi mu otac i budi mu mati 

i na njeg spusti svoje ruke svete. 


Nek bistre oči njegove se čude 
ljepoti što nam pruža kratka sreća, 
a teret koji čeka ga, nek bude 

bez teške tuge za njegova pleća. 


I kad već mora spoznati što nude 
u iskušenju gorkih dana glasi, 
nek i to, Bože, što kasnije bude, 


za zrela ljeta san djetinjstva spasi. 


I dok nam nemir,mrak i sumnje prijete, 
od tuge čuvaj netaknuto dijete! 

STARICE 


One vuku teret godina i muke, 
koje samo one u prijegoru znaju. 


“ Žuljeva su pune naborane ruke 


i sve bliže svom su nemitnom kraju. 


Zahvalne ko zemlja što im život dala, 
te starice zemlji vraćaju sve dare. 
Tiho idu tragom nevidljivih rala 

na kojem se mnoge uspomene žare. 


Svoje mnoge brige crkvi brižno nose 
i za djecu mole pred svjetlom oltara, 
i bole ih noge umorne i bose 


dok se srce s Bogom smjerno razgovara. 


A kad kući krenu utješeni blago, 
što ih sunce prati, mnogo im je drago. 


Bo 


leu 

POMOZI MI, GOSPODINE 


Pomozi mi, Gospodine, u času iskušenja, 
da budem malen pred tobom i pred samim sobom, 
da se slabost moja u snagu mijenja 


i da ne zastanem pun sumnji pred kolijevkom i grobom. 


Pomozi mi da u svakom čovjeku vidim brata, 
kojemu je potrebna ljubav u nevolji i padu. 
Brzo sviće i brzo se večer hvata, 

čiji je dom bez ključa ili zasuna u gradu? 


Vrati me blagoslovljenom kruhu i stisku odane ruke, 
i nek mi bude blizak šum vjetra i vode. 

Tko ovamo dođe, odavde i ode, 

slušamo često riječi preteške i zlokuge. 


Sjeti me da si mi sve dao što imam u svome hodu 
i da se ni vlas ne mijenja bez tvoga znanja. 

. Iz tvoje čaše sam pio spoznaje i vodu, 

što nije imalo srce, o tom je moglo da sanja. 


Pomozi mi, Gospodine, u času svjetla i tame 
da se uvijek uzdam kao dijete u Te. 

| kad se prijete crne ruke, na me 

položi svoju ruku i ravnaj moje pute. 

ZVONA 


U zvoniku noću stvarnosti se klone, 
spavaju i samo ponekad se bude. 
Pozivaju žive, na oblake zvone. 
Ispraćaju mrtve, ispraznosti sude. 


Ima noći kad su zamišljena, budna, 
kao savjest bdiju i visine mjere, 
Vrh njih samo zvijezde trepere, 
pod njima su bića umorna i trudna. 


Na molitvu zovu pravedne i krive, 
na blaadane tješe sve blagdanskim zvukom. 
Opominju one, što od zemlje žive, 


one, što se bore pameću i rukom. 


U zvoniku dok se zabrinuto klate, 
zalutale zovu da se domu vrate. 

NE DOPUSTI 


Ne dopusti da između tebe i mene bude povučena crta 
i da ostanem u neprozirnoj sjeni. 

Zaželim se ploda iz tvojega vrta, 

Svojom blagošću iz lutanja me preni. 


Sve mi postaje strano i uplašeno zvoni 
kao zvono kad se oblak na vidiku javlja. 


Vraćam se k sebi kad u tebe misao roni, 
na tvome putu susrećem zanose i slavlja. 


Sve češće pozivaš moje prijatelje i znance, 
skidaš s njih dotrajalo tijelo, 

s ruku im skidaš zemaljske lance 

i oblačiš ih u zvjezdano ruho bijelo. 


Dođeš i sjediš, kad se ne nadam, uz moje uzglavlje 
i ne daš da me sumnje poraze i snize. 

Osjećam da je u tebi moje pouzdanje i zdravlje 
ida Ti jedini znaš što me muči i grize. 


Blago onom na čije oči stavljaš ruku 

da ponovo vratiš svjetlo njegova vida. 
Otklanjaš sate, koji me malodušnošću tuku, 
i tamu s mene tvoja dobrota skida. 


Ne dopusti da između tebe i mene bude povučena crta 
da lutam stalno u istome krugu. 

Bez Tebe sva su moja očekivanja škrta. 

Primi me kao raskajanoga slugu. 

MOLITVA 


Dopusti mi, Gospodine, 
da i ovu noć prebolim. 

Ti znaš čemu su potrebna 
ova odricanja 

i zašto bol rasvjetljuje put, 
koji k tebi vodi. 

Znaš gdje je granica 

života i smrti 

| zašto izvor 

u rijeku uvire. 


Ja idem samo površinom stvari 


| uzalud tražim jezgro postojanja. 


Vidim da je srce dublje 
od svakoga znanja. 


Dopusti, Gospodine, 

iz dubine Te molim. 

da i ovu noć 

bez uzdaha prebolim. 

Nema utjehe u ljudskim riječima, 
ne dopiru do korijena 

života i smrti. 

ISUS, SVJETLO U NOĆI 


ISUS | TVOJA SJENA 
/Nikoli Šopu, 19. VIII. 1904. — 2.1. 1982. / 


1. 


Znao si da sve ima svoj početak i kraj 

i da tajni smisao nosi naš svagdanji put. 
Znao si da sa Isusove aureole i na te silazi sjaj 
i da u domu tvome obasjava svaki kut. 


U kasne večeri kad se već završio težak rad, 
koji čovjeka. prati kao najvjerniji drug, 

Njemu si pričao kako je teško biti i star i mlad 
i da nas brige i boli u taman zatvaraju krug. 


I gledao si kako mu na licu treperi bol, 
a u dnu zjena se budi saučešća plam, 
i dok je čaša vina i komad kruha nudio stol, 


znao si da pod niskim krovom nikada nisi sam. 


A kad se u kasnoj noći njegov već udaljio hod, 


nad tvojim se ležajem rastvarao zvjezdani svod. 

Na tvome stolu dugo je gorjela smirena luč, 
iz daljine se slivao posve nečujan šum. 

O klinu je visio tvoj zaboravljeni ključ, 
srcem si otvarao tajne, koje je skrivao um. 


Znao si da je čovjek u moru života kap: 
ida nove brige donosi svaki dan. 
U ruci ti je bio zvijezdama pozlaćen štap 


dok si tražio brižno na beskrajnom svodu stan. 


| kad si spoznao da je život žalosno tašt 
i da si i ti evo za krošnju dozrio klas, 
Isus je stavio na te svoj prozirno bijeli plašt 


i poveo te da ti pruži utjehu i spas. 
O, kako li je vjeran i odan prijatelj drag 
i kako preko svoda blista vaših stopala trag! 

U NOĆI NJEGOVA ROĐENJA 


Nikad nije znala za toplu majčinu ruku, 

niti za vesele oči snažnog domaćega vola, 

da ne bi na smetnji bila i trošak maćehe crne, 
da služi, u grad su teška u osvit je donijela kela. 


Još mladost bjelinom čistom u misli njenoj je sjala, 
i pogled tražio željno iskrenog znanca i druga, 

al mjesto topline srca njoj je pruženo hladno 

da bude u krčmi radost i bludu odani sluga. 


I njena kosa vlažna poput košena sijena, 

i njene ruke vite od hladna vrednije zlata, 
pružene bile su jadom ko suncu prozeble grane, 
da ne bi zadah je satro lopova, bludnika, tata! 


Al njezini dozivi bjehu doziv pravde u mraku 
kad laž se istini podlo u lice kesi i smije, 
kad čisto srce se drži za laži učmalih shema, 

i kad je hulit i varat od svega još pametnije! 


O, daj da barem noćas kad srca mnoga se skruše, 
i radost istinska zasja i bude daleko tama, 

da njena čistoća progna svu niskost koja je vreba, 

ko što si trgovce nekad iz svoga protjero hrama! 


O, daj da noćas se digne iznad zadaha vina, 

da smisao kidanja svoga pravilno sudi i shvati, 
da čovjek postaje veći i viši na putima k Tebi, 
što veće podnosi breme,što više strada i pati! 

DOK SU OKNA BILA PUNA MODRIH LEPTIRA 


Vani je sniježilo veče iz stare djetinje priče 

i okna bila su puna lakih modrih leptira, 

i kao sjećanja davno kroz otvor velikih vrata _. 
nekud su žurili stalno obrisi krzna šešira. 


I dok su vriskala djeca od sreće kristalnim smjehom, 
u ruci nosila poklon mnoga otmjena dama, 

ko tuga koja siđe u zjene večernjih sati, 

ona je sjedjela tužna i tako beskrajno sama. 


Pred njom je ležala tašna kraj čaše topla mlijeka, 
dok doziv nečeg davnog sa njenog sjao je lica, 

i često njena se digla i trgla mršava ruka, 

ko krila kada se dignu u kavez bačenih ptica. 


O, zašto i ja sam tada u sebi našao tugu 

i misao, koja je zbilju njenih stradanja takla, 
O, zašto su drukčiji život i nada kada se motre 
U Večer rođenja svetog kroz čista velika stakla! 


Zar možda i ona negdje ljepotu promaklu znade, 


1 osmijeh djetinji što je od srca milosti htjela, 
al mjesto odande ruke i vjerne ljubavlju duše 
tek sjeta sada joj blaga u večer tinja vrh čela. 


| Svi što varkom su njene u tamu skrenuli stope - 
I onda prezreli oči u bolu kada se mute, 

ne daj da opet joj, Bože, u duši svjetla zgase, 

koja će ljubavlju tvojom noćas obasjati pute. 

Pokaži kako je ljubav u bolu jača od tame 

i kako stradanje samo visini života vodi, 

i ne daj da bi joj želje i noćas ostale same, 
već neka u patnji svojoj za novi život se rodi. 


Pokaži kako i oni što svoga nemaju stana 

da dare pruže ti mnoge kad noć se rođenja skruši, 
kako i oni mogu kraj čaše jeftina mlijeka 

oćutjet rađanje Tvoje u svojoj ubogoj duši! . 


BLAGA VIJEST 


U visini mir je. U širokom krugu 

u zvjezdano srebro slivene su stvari. 
Uz prigušen oganj drijemaju pastiri, 
samo su još budni vjerni psi ovčari. 


Onda neko lupi kolibi u vrata 

i uđe, a sve se pokrene u sjaju. 
Ustadoše naglo bunovni pastiri 
čudeći se zašto noćas psi ne laju. 


— Ne bojte se! Noćas Mesija se rodi! 
| radost i nadu donosi nam novu! 
Pogledaše. Grad je Davidov u tami, 


| dok ona plamti i biva sve jača, 

i radosne vijesti sve ih redom sjeti, 
vidješe, gdje vjesnik raširenih krila 
prema novoj zvijezdi sav ozaren leti. 


samo čudna svjetlost na jednom je krovu. 

ISUS 


Tako si bio dobar da su Te voljele ptice, 
i stabla odmoru tvome ćilim su sterala ihlada, : 


s bistrinom potok Te čekao da tvoje umorne noge | 


opere, kad si se vraćo često tužan iz grada. 


| poljem kada si prošo i svojim pogledom blagim 
zrelinu života žitu, vodi bistrinu dao, 
niz ravan sunce je sjalo i gdje god stao si, svud je. 
tihe radosti život, svud je veselo cvao. 


I u dol kada si sišo i glavu pognuo sjetan, 

što zalud palo je sjeme u srca kameno tvrda, 
možda si žalostan bio, što su Te više od ljudi 
divlje voljele zvijeri, što noću slaze sa brda! 


Ili si razmišljao pribran kako malo je onih, 

što dušu dobrote bijednom ko melem ljubavi nose, 
ili si se sjećao kako ni svijetli carevi nisu 

često dostojni onih, što cestom skrušeno prose! 


Ili si mislio krišom, dok si se bližio selu, 

kad dan za gorom se smiri i noga skrušeno kleca, 
da će Te prezreti moćni, bogati, tašti i siti 

i da će pred Tebe doći tek dobra naivna djeca! 


Ili si uzdahnut znao nad gradom mladosti svoje, 
gdje tako mnogo se pada i ludo bezdušno bludi, 
što Te je bolje shvaćalo magare, koje si jaho, 

od tako pametnih glava i tako ponosnih ljudi! 

SLIJEPAC IZ JERIHONA 


Isus mu reče:— Progledaj! 
Vjera te je tvoja ozdravila. 
(Lk 18,42 ) 


Kraj puta slijepac sjeđaše, a neki, 
što tuđe boli na trenutak ganu, 
okrenuv lice žureći se, milost 

na ispruženom ostavljahu dlanu. 


A on bijaše sav obuzet sluhom 

u koji žamor sa slutnjom se sliva. 
— Recite! Kamo žurite se? Što se 
na putu danas tako čudno zbiva? 


A oni:— Isus do Jeriha stiže 

i ovo nisu za gubljenje sati! 

A on: — Isuse, smiluj mi se! Svjetlo 
života mojim očima povrati! 


I dok su oni korili ga, Isus 

ganut, što vjerom bezmjernom ga slavi: 
Pogledaj! reče. | na slijepe oči 

svoje mu ruke samilosne stavi. 


I svjetlo s ruku na oči mu siđe 
is njih se skinu svi u tami dani. 

I svi što nijemo stajahu, svjetlom 
vraćenog vida bjehu obasjani. 

KĆI JAIROVA 


" Moja kći sada umrije, nego dođi, metni na 


nju ruku svoju, i oživjet će.“ 


Za stolom među grešnicima dok je 
blagovao miran ko da skromnost slavi, 
onim , koji čuđahu se, reče: 

. "Liječnika bolni trebaju, ne zdravi“ 


A tada k Njemu snužden Jair stupi, 
suh biser već mu posut bje po glavi, 
na zemlju pada i slomljena srca 
smrt kćeri drage Učitelju javi. 


I reče: ,,Dođi, dom moj krije tama, 
po njemu bol i jecaj sada kroči, 

a Ti da metneš ruku na nju, opet 
život bi njene ugledale oči!" 


Od stola usta Isus, s njime pođe. 

U domu: svirka, lelek, smutnja prava, 
a On: ,;Što graju dižete, kad nije 
djevojka mrtva, nego mirno spava!" 


I podsmijeh dirnu usne sumnjom mnoge: 


,,Zar ovaj misli da smo zbilja ludi! 
Jer, ako spava djevojka, nek sam je 


iz sanja njezinih na život probudi!" 


A Isus miran, ko da čuo nije 
taj glas i šum im nevjernoga kroka, 
za ruku mrtvu: uze, ona usta, 
a sjaj joj sinu na obadva oka! 

Mt 9,19 


= ŽENA IZSIHARA 


Tada dođe žena iz Samarije da zahvati vode. 
Isus je zamoli: - Daj mi da se napijem! 
Iv 47 
Šesti je sat nad usjevima. Ona 
stigavši k zdencu pohotna i meka, 
ugleda stranca gdje umoran sjedi 
i prašnjavih nogu kao da je čeka. 


| začudi se. Od njegovih zjena 

sada se ništa nije dalo skriti. 

| kao kroz san ču gdje ipak mirno 

bez prijetnje reče: - Ženo, daj mi piti! 


| ona puna pritajene žudnje 
od koje usna lukavo izgara: 
Kako ti, Židov, zaiskati možeš 
vodu od strane žene iz Sihara? 


A On joj reče: - Kad bi znala onog, 
koji sve vidi u tvog srca tkivu, 
molila ti bi i on bi ti dao 

Vodu od koje ne žeđa se, živu! 


I kao da je u nju palo sjeme 

u kojem klas se za nov život njiše, 
odjednom spozna da pred njome stoji 
onaj o kojem mnogi prorok piše. 

ONAJ, KOJI RASPET UMRE USKRSNUĆE 


Ti si svjetiljka, Na križu raspete ruke i pribijene noge. 
koju vjetar vremena Na prsa je klonula trnjem okrunjena glava. 
ne gasi On, koji je radi nas prešao pute mnoge, 


i pod kojom svako vidi 
svoje pravo lice. 


čini ti se da izvan naše stvarnosti spava. 


On, znak našega života i smrti, 

na križu umire bez mržnje i gnjeva. 

| dok se zemlja mirno u prolaznosti vrti, 
jegov život u patnji za nas dozrijeva. 


Onaj, koji raspet umre, 
uvijek je jači 

od svoga ubojice! 

Oko glave su mu rascvjetani zraci, 


koji nebo sa zemljom u danu tame vežu. 
Stani i pogled na Raspetoga baci 


On će otkrit tajnu i našeg uskrsnuća. 

KAKO DA PRIJEĐEM' 


Kako da prijeđem tminu svoga tijela, 
što kao teška zavjesa se diže 

pred okom mojim! Da Ti budem bliže, 
“svoj pogled svrni na me sa Raspela. 


IJmor je pao na sve ljudsko, što je 
nudilo sreću i opojne draži 

a sada evo put do Tebe traži 
praznine puno bolno srce moje. 


I željan svjetla i utjehe blage. 
svoj život pružam milosnoj ti ruci, 
da iz nje primim vjeru nove snage, 


da ona Tvojoj privede me luci. 


Jer duša bolna od svagdašnjih laži, 
iz Tvoje ruke ozdravljenje traži. 

RADOST I MIR 


TI, KOJI SI DALEKO 


Ti, koji si nedokučivo daleko 

_iu isto vrijeme svakom biću blizu, 

koji i mravu daješ hranu i uzglavlje meko, 
a stoljeća rušiš kao stabla u neizmjernom nizu 


i čiji nevidljivi mlinovi danju i noću melju 

za sve što sada živi, za sve što jednom će doći, 
i Ti, koji poznaješ svaku skrivenu misao i želju 
i kad će bolovi stići i kad će mimo nas proći, 


daj nam da u ovom životnome viru 

kao laste kad ih čežnja starim gnijezdima vraća, 
živimo u slozi i blagoslovljenome miru 

i da danima radosti i žalosti budemo braća. 


I ne daj da stojimo pred životom kao pred zidom plača 
i da teret nam svija nad zemljom pognuta pleća, 

“ pomozi da kujemo rala od svakog topa i mača 

i da nas posjete češće odana ljubav i sreća. 


Suviše su kratki ovoga života dani 

i mnoga nam je briga u svakom času teška, 

a svi bismo mogli biti nježnošću obasjani, 

za radost nekad je dosta i samo malo smiješka. 


I Ti, pred kojim su sve rastvorene knjige 

i do dna poznaješ svako naše klonuće i želju, 

u zrna dozrelog klasja pretvaraj nam sve brige 
dok Tvoji nevidljivi mlinovi i danju i noću melju. 

IJA SVJETLUCAM, GOSPODINE 


i? 


U vrijeme si me usadio i ja 

u krvi nosim pečat svoga pretka. 
Ko prsten život oko mene sija, 

a ja mu ne znam kraja ni početka. 


Ja vidim samo kako dani bježe 

i svaki pun je uzdaha i mraka. 

Ja sam ko čovjek koji na dnu mreže 
otvara usta željan svježeg zraka, 


Ti bdiš nad svakim koji nosi breme 
i svaki nemir u tebi se stiša. 
U vrijeme bacaš svoga uma sjeme 


i na njeg slazi Tvoja zlatna kiša. 
I dok Ti ruka njiše grane svježe, 
i ja svjetlucam na dnu Tvoje mreže. 

đa: 


| ja svjetlucam na dnu Tvoje mreže 
i sva tegoba, što mi rane takne, 

ko taman teret nekamo se makne 

i nema briga što su noću teže. 


I obruč što mi još vidokrug steže 
i na bol često prigušenu sjeća, 
sve jače sad me tek uz Tebe veže 
i slutim izvor koji budi sreća. 


I drago mi je što još nekad mogu 
na cesti stati i gledati noću 
gdje pališ zvijezdu u plaveti mnogu 


i obasjavaš i moju samoću. 


I dok-mi dani u nepovrat bježe, 
da još svjetlucam na dnu Tvoje mreže. 

U OVIM NISKIM KUĆAMA 


U ovim niskim kućama, od starosti pognutih streha, 
gdje lisnati dudovi noću dugo čuvaju straže, 

sve je blistalo nekad od našeg djetinjeg smijeha, 

od vedrih pjesama, koje prostranstva sunčana traže. 


Sa zida s blaženim mirom na nas su gledali preci, 
o njima je pričao kucaj starog zidnoga sata, 
kitom poljskoga cvijeća počašćeni bili su sveci, 
putnik je našao uvijek otvorena srca i vrata. 


Baka je sjedala često pod krušku pognutu staru 
i govor vodila s Bogom tražeći starosti lijeka, 

žurno su slijetali vrapci prema punom ambaru, 
kraj ognja je širila miris modra muzlica mlijeka. 


U vrtu je rumeno grožđe suncu pružala loza 

i pas je gonio koke, koje su često u kvaru, 

iz staje se srebrnim glasom tužno javljala koza 
dok je škripio đeram tu blizu na bunaru. 


A kad je stizao sumrak sa tamnih voda i pruća 
nad žitom nižući priče ptičjih gnijezda i mira, 
na stolu je čekala djeda rumena lepinja vruća, 
bokal vode i tanjur zemljani pun krompira. 


| soba bila je puna nekog smirenog sjaja, 

iz oka radost je sjala dobrote i ganuća, 
ulicom pjesma se digla, tamo s drugoga kraja, 
i dugo je drhtala u noć iznad bašča i kuća. 


| dok su lijetali s ognja svijetli rojevi pčela, 


u svemu disao miris zemlje, sijena i trave, 
smirenim pogledom Krist je gledao sa raspela 
i mir se slivao njegov na naše brige i glave. 

IMA DANA KAD VIŠE NIŠTA NEĆU 


Ima dana kad više ništa neću, 
kad sve što vidim, daleko je, strano. 
Hladno je sunce po mokrom drveću, 
hladno je što je kao nada dano. 


Sve bolje vidim ispraznost svih želja 
od kojih mnoge satkane su varke, 
sve manje je, sve manje prijatelja, 

u mrtvoj vodi trunu im katarke. 


Sve što još oko u prolazu sretne, 
ko priviđenje nekamo ishlapi. 
Sve staze su sve više zagonetne, 
sve više tuge u svakoj je kapi. 


Sve što se želi iskreno i nježno, 
sve što još ljubav zaželi da spasi, 
odlazi nekud, nekud neizbježno 
i trag se brzo, trag se brzo gasi. 


I prošli dani jave se u blijesku 
kristalne suze kad nadođu kiše. 
Mudrost je ljudska pisanje po pijesku, 
a nema ruke da nam suze briše. 


“O, Bože, koji u njedrima grude 
probudiš život i daješ ga širom, 
daj da nam svaki sat obasjan bude 
tišinom tvojom i utješnim mirom. 

PONEKAD ZASTANEM I SAMOG SEBE PITAM 


Da li je teško napustiti ovoga života pute 
kada do srca stigne posljednjeg poziva glas, 
da li već smirene oči nova prostranstva slute 
gdje se za duhovnu hranu njiše dozrio klas? 


Da li je teško zaboraviti polja zavičajna, 
koja čuvaju vjerno dječjih stopala trag, 

da li nam otkriva neka još plodonosna tajna 
zašto je život ipak pored svih teškoća drag? 


Da li na odlasku svakom toplih riječi ima, 
koje donose najzad tražene utjehe kap, 

da li postaje stvarnost što je viđeno u snima 
i da li zastire patnje od nada satkani slap? 


Da li za svakog negdje iskrene ljubavi ima 


i zašto svakoga muči prolaznosti vir, 


zašto su nestalni dani kao koluti dima, 
a tako rijetka je sreća, tako rijedak je mir? 


O, Vječni, koji skidaš i s moćnih glava krune 
i poniznima vodiš u dostojanstvo hod, 

svih beznađa su često i mudre glave pune 

i svako stablo nosi već svih gorčina plod! 


A kad bi u nas blago tvog svjetla kaplje pale 
i kad bi svako bio vrijedan tvoga smiješka, 
sve brazde bi ko staze k pravoj sreći sjale 

i ne bi bilo straha i u njem zemlja teška. 

KADA SI TI UZ MENE 


Kada si Ti uz mene, radost me obasjava 

i vidik se neshvatljivo širi. 

Uranjam u svjetlo kojim je okrunjena glava 
i sve se u meni u tišini smiri. 


Čime sam zaslužio dodir tvoga plašta 

i bliskost tvoje ruke kad sam u tjeskobi? 
* Zašto mi tvoja milost sva lutanja prašta 
i zašto se sve prolazno u meni drobi? 


Ako se tvoja ruka s ramena povuče 
i stignu me dnevna iskušenja, 
nemirno srce na raskršćima tuče 


i obzor se u crni zastor mijenja. 
. Idući ispod grana, što cvatu i venu, 
za sobom vučem svoju otežalu sjenu. 


DOBAR JE GOSPODIN 


Dobar je Gospodin i milostiva su njegova djela, 


čuje kada ga molim za malo sunca i kruha. 


Zna što mi treba, u pravo vrijeme briše mi znoj s čela, 


u rijekama je, na visu, u dubini moga sluha. 


Zna gdje me boli, čemu se radujem i što me 
rastužuje ili mi prodahnjuje oči, 

pod kojim se teretom grane i ruke lome 

i sokom radosti čašu mi natoči. 


Razumije što govore sve godišnje mijene, 
vodi me za ruku da mi noga ne posrne. 
Obasjava polja, mora i vječite stijene, 

i nježno me svojom zaštitom zaogrne. 


Nikada me ne ostavlja, ne predaje muci 
iz koje nema izlaza u spasenje. 

Iz njegova dlana izviru svi pritajeni vruci. 
On je moja snaga i moje osvjetljenje. 


Kako sam radostan kad me štiti i brižno prati, 
preobražava u ljubav, nježnost i dobrotu. 

Od njegova svjetla i sam počinjem sjati 

i prenositi njegovu ljubav i dobrotu. 

TKO SE U TEBE UZDA 


Tko se u Tebe uzda lakše podnosi kad prima 
od ljudi poniženje i čašu iskušenja. 

Radost mu donosi jesen, proljeće i zima, 

u svemu vidi brigu Tvoga otkupljenja. 


Uz Tebe otkriva vrijednost i svjetlo prave ljepote 


i zna da ga čuvaš, da ga Tvoja briga prati. 
Svi idemo putem Tvoga križa i Golgote 
i po Tebi ćemo uskrsnuti i sjati. 


Možda smo žito u kukolju koje bira 

i melje Tvoja dobrota da budemo za kruh čisti. 
Pokrivaš nam srce koprenom zaborava i mira 

i osjetimo da se preobražavamo, da nismo isti. 


Tko se u Tebe uzda, Tvoja mu ljubav pomaže 
da se digne kad klone ili posrne. 

Postavio si oko nas svoje plotove i straže, 

*“ Tvoje nas sunce zaštitnim plaštom ogrne. 


Kako da se ne radujem utjehi, koju mi pruža 
Tvoja blagost kad me nevolje tukul 

Osjećam kako štitiš zalutalog puža 

pa kako da ne osjetim Tvoju milostivu ruku! 

SADA ZNAM 


“Tobom sam zaokružen, Gospodine, 


iz toga kruga 
nikamo ne mogu. 


Kamo god se okrenem 
ili pođem, 

tvojom sam mrežom 
uhvaćen. 


Dopusti da otkrijem 
smisao svojih koraka 
i koji je put 

najbliži do tebe. 
Uspinjem se po zraci, 


koja me s tobom veže 
i sve sam radosniji. 


Sada znam 
da je najteži silazak 


U vlastitu samoću 
-imučninu. 

RADOST 


Kako da Ti se zahvalim, Gospodine; 


što si dopustio 


da dočekam i ovo proljeće! 
m 


Pticama si dao krila 

da visinama pjesmom 
radost poljana jave. 
Drveću si dao lišće, 
rijekama izvore nove, 
baščama cvjetove plave. 


U mome umornom srcu 
novu si digao nadu 

“i odsjaj s njezinih krila 
na moju stazu je pao, 
i sada zanesen idem 
i što među ljudima živim, 
nije mi više žao. 

BLAGO ONOM 


Blago onom, koji je cijelog života dijete 

i sve što vidi kao iskrene darove prima, 

za kojeg kristalne sanje donosi svaka zima 

i kojem strane su ruke, koje gorčinom prijete. 


Blago onom, koji u svakom vidi brata 
i zadnji komad kruha sa siromahom dijeli 
kojem su putnici dragi i kasni oblaci bijeli 


Blago onom, koji utješne dariva riječi 
i kome često bude svih nesretnika žao, 
i čija nježna ruka zagrljajem liječi 


i koji malo prima premda mnogo je dao. 
I dok za tuđu sreću predano se moli, 
zaboravi da život vlastiti ga boli. 


kad ih pritajen sumrak skrivenim mrežama hvata. 

ŠUTNJA PRED GOSPODINOM | 


REQUIEM 


Mir neka je onima, koji su mnogo ljubili, 


a nikada nisu bili ljubljeni. 


Mir neka je onima, 

koji su za sunčanim obalama čeznuli, 
a nikada ih nisu 

van samih sebe vidjeli. 


Mir neka je onima, 

koji su se željni sreće tražili, 
a nikada se nisu našli 

ni zagrlili. 


Mir neka je onima, 

koji su trudom svojim druge hranili, 
a sami često gladni su 

među mnoštvom sitih patili. 


Mir neka je onima, 

koji su drugom vjerno pomagali, 
a križ svoj uvijek sami su 

bez prigovora nosili. 


Mir neka je onima, 
koji nikada nikog nisu ubili, 
a sami su u danu tame raspeti. 


Mir neka je svima njima, Gospodine, 


jer oni su Te odano 
- na križnom putu slijedili. 

PRED TOBOM ŠUTIM, GOSPODINE 


1. 


Pred tobom šutim pognut u tišini 


i ne znam riječi dostojne i prave 
da kriknem glasom svakidanje jave: 
S leđa mi teret, s duše lance skini! 


Od tebe bježim, jer me slabost tjera, 
a bijeg je samo put što Tebe traži. 

I umoran sam već od mnogih laži 

iz kojih može spasiti još vjera. 


Kad mislim da si ponor, koji plaši, 


i zastor, koji neizvjesnost diže, 


osjetim da si tek tada mi bliže, 
da tvoje piće u mojoj je čaši. 

I spoznam, smiren u svijetloj luci, 
radost je moja sad u tvojoj ruci. 


ad 


Radost je moja sad u tvojoj ruci 

iz koje mnogi darovi slijede. 

Što za me ljudske riječi vrijede 
'kad viču: Ubij! Ili se povuci? 

Ja k Tebi oči podižem i molim 
glasom što samo tvoje uho primi, 
da budeš blag, milostiv mojoj zimi, 
da sunce gladam i starost prebolim. 


"Jer tako mnogo još ljepote ima, 


koju mi samo tišina otkriva, 
jer tako rado otkrio si svima 


da cvijet cvjeta i da čovjek sniva. | 
U ovoj kasnoj i sumračnoj luci 


oevoj smog života mrenu svuci! 


3. 


Evo i s mog života mrenu svuci 
kao što skidaš tamu slijepog oka, 
da vidim staze i polja široka 

na koja vode tvoji slavoluci. 


Na tvojoj strani svako zrno rodi 

i kapi kiše blagoslov su pravi. 

Iz davnih boli nježan cvijet se javi 
i olakšanje k zvijezdama me vodi. 


Sve diše ritmom pročišćenih sklada, 
i svatko sretnog djetinjstva se sjeti, 
i Znam u svemu da istina vlada 


i kamo ptica ozarena leti. 
Sa života mi tamnu mrenu skini 
da odazvati mogu se visini. 


4. 


Da odazvati mogu se visini 

i pokidati krhkog tijela spone 
pa prepustiti misli neka rone 
u svemir tvome sjaju i tišini. 


| kao klas što na tvom svjetlu živi, 
tim svjetlom blago prodahni i mene, 
jer lišen svjetla klas polako vene, 

a klas je rođen da se tebi divi. 


. Sloboda za let razmahuje krila, 
i ptica samo u krleci vene, 
i duši što je u tamnici bila 


sloboda krila za visine prene. 


Dok pred njom vidik u beskrajnost puca. 


Ti daješ svakom tko iskreno kuca. 

B. 


Ti daješ svakom tko iskreno kuca 
mir noći, jutra mirisna i svježa, 
na grani blista paukova mreža, 

na listu kaplja do kaplje svjetluca. 


U meni rado radost se rastvara 
i u njoj briga sa srca se svlači, 

i znam što grozd na mladoj lozi znači, 
o čemu mrav se s mravom razgovara. 


Svu radost samo tebi mogu reći, 
u Tvoje ruke položiti nadu, 
jer Ti me vraćaš izgubljenom skladu, 


uza Te i ja postao sam veći. 
Pred tobom zalud svoj bih nemir krio, 
o svemu znaš i ponajmanji dio. 


6. 


O svemu znaš i ponajmanji dio, 

u svemu Ti si i sve je u tebi. 

Pred tvojim okom nitko skrio ne bi 
što danju snuje, što je noću snio. 

U Tebi mirno počivaju preci, 

Ti držiš sve što i sad ovdje žive, 

i poznaješ sve pravedne i krive 

i koji stižu u vremena rijeci. 


U kaplji sunca na obrazu ljeta 


Ti zračiš smislom uzleta i pada, 


na dječjem licu i tvoj osmijeh cvjeta, 


u svemu Ti si gdje užročnost vlada. 
U svoju tajnu sve si skupio i skrio, . 
bez tebe i ja izgubljen bih bio. 


š. 


Bez tebe i ja izgubljen bih bio, 

bez prošlosti, bez svrhe svog života. 
Zamka bi bila i svaka ljepota, 

u očaj bi se svaki polet slio. 


Ja znam što život može da uskrati 
i mijenjajući da spaljuje i čisti. 

U srži ja sam ostajao isti, 

a srž ta k tebi napokon se vrati. 


Uza Te svijetli trenuci se broje, 
Ti daješ što mi nitko neće dati. 
Uza Te najzad i srce mi shvati 


da ništa nemam. Ipak sve je moje. 
I dok mi ruka na tvom pragu kuca, .- 
od sna tvog dio u meni svjetluca. 


8. 


Od sna tvog dio u meni svjetluca, 
taj produžetak i kap tvoga bića 

u kojemu su sve tajne, otkrića, 
pred kojim smrtnik čudi se i muca. 
U jednoj kaplji cijeli svemir šuti, 

iz jedne kaplje svemir progovara, ' 
u njoj se gasi i u njoj se stvara 

sok, koji misli, nada se i sluti. 


Bez sna tog ja bih bio slamka suha, 
zaboravljen i bačen pokraj zida, 
sva zvona bi mi bila zla i gluha, 


i slijep bi bio i kod budnog vida. 
| kad sam mutan, pun strave i vriska, 
moj pogled zemlja tužnom sumnjom stiska. 

9, 


Moj pogled zemlja tužnom sumnjom stiska 
i vedre misli prelama i mrači, 

i dani moji crni su kotači, 

a noći pune prigušenog vriska. 


Samoćom svojom bolno uokviren, 

a stranac sebi, stranac sam i drugom, 
ja orem mišlju kao orač plugom, 

nad plodom nisam spokojan i smiren. 


I jedna sumnja drugu sumnju mori, 
i sumnje samo aveti su nove. 
Ako Te nema, zašto sunce gori 


i tko me često u visine zove, 
i zašto potok srebrno žubori? 
Što taknem, tužno u samoći zbori. 


10. 


Što taknem tužno u samoći zbori 
i tuga korijen moga bića njiše. 

Po čelu briga nove bore piše, 

na kasnom suncu stari jablan gori. 


I sve se krije, povlači i strepi, 
i ograđuje šutnjom i tišinom, 


oblaci plove sumračnom visinom 


kao da lete orlovi slijepi. 


| u tom času crnog iskušenja 
kad mozak pati u dubini mraka, 
ja spoznam kako tvoj me doziv mijenja 


' 


da na me slazi tvoja svjetlost jaka, 
i vidim, dok se očaj s nadom bori, 
u tvojoj ruci za me oganj gori. 

#1. 


U tvojoj ruci za me oganj gori 

i zlatnim plaštom pleća mi ogrne, 
i ne znam više za aveti crne, 
okrećem lice unutarnjoj zori. 


Sve stvari rado moje riječi prime, 
mlado lišće trepti na drveću, 

* ina me sjenke bijelih krila slijeću 
kao pahuljice s trepavica zime. 


| vrata šutnje razmiču se širom, 
tvoja se ruka milostivo diže 
* i blagosliva ljubavlju i mirom, 


. i sve je sjajno, ganuto i bliže. 


I nema više maglenoga stiska. 
Ti vodiš korak iz tame i vriska. 


12. 


Ti vodiš korak iz tame i vriska 
na osunčanu stazu kada čeka 
“putnika, koji stiže iz daleka 


da odmor nađe bez straha i stiska. 


Koliko ima u tebi ljepote 

i milosrđa koje nema mjere 
za one koji često iznevjere, 
a ipak žive od tvoje dobrote. 


| kad si dobar mravu, koji vuče 
svoj teret često i od sebe veći, 
i kad ti zvijer može brige reći 


i onaj, koga život stalno tuče, 
daj mi da budem skroman u tišini 
i kad me tuga mori u nizini. 

13. 
| kad me tuga mori u nizini 
i uspomene oko glave kruže 
i stežu kao oko vrata uže, 
ja oči dižem k tebi u visini. 
U tvojoj ruci noći su i dani, 
Ti znaš gdje izvor svaku žeđ utaži 


i zašto zemne isprazne su draži 
i gdje su puti snima obasjani. 


Iz tvoje ruke neka u me kane 


..kap svjetla da se u cvijet razlista, 


da njegov miris ovije mi rane 


i duša bude uzdignuta, čista. 
Sa uspomena bolnu mrenu skini, 
moj nemir smiri u svojoj blizini. 


14. 
Moj nemir smiri u svojoj blizini 
da vidim dječja nasmijana lica, 
da čujem lepet krila zlatnih ptica 
i gledam zrelo klasje u vedrini. 


Iz svakog oka neka radost zrači, 
u svakoj riječi nek je ljubav prava, 
i svaki putnik neka mirno spava, 
i svaki susret nek dobrotu znači. 


Jer dan za danom tako brzo teče 
i sve je kao zagonetka neka. 


Ne okrenem se, preda mnom je veče 


i odlazak pred vratima već čeka. 
| dok mi sve se kao san tek čini, 


. pred tobom šutim pognut u tišini. 


MAGISTRALE 


15. 


Pred tobom šutim pognut u tišini, 
radost je moja sad u tvojoj ruci. 
Evo i s mog života mrenu svuci 
da odazvati mogu se visini. 


Ti daješ svakom tko iskreno kuca, 

O svemu znaš i ponajmanji dio. 

Bez tebe i ja izgubljen bih bio, 

od sna tvog dio u meni svjetluca. 

Moj pogled zemlja tužnom sumnjom stiska, 


što taknem, tužno u samoći zbori. 
U tvojoj ruci za me oganj gori, 


Ti vodiš korak iz tame i vriska. 


| kad me tuga mori u nizini, 
.moj nemir smiri u svojoj blizini. 

PRED TOBOM NA KOLJENIMA 


TEŠKO MI JE, GOSPODINE 


Teško mi je, Gospodine, kada prelistavam novine 
i u crnim slovima još crnje otkrivam vijesti. 
Majka je napustila sina, sin je ubio oca, 

negdje je nađena žrtva u krvi i bez svijesti 

negdje atomskom bombom u potaji se prijete, . 
negdje je obilo kasu sa odraslima. i dijete. 


Teško mi je, Gospodine, kada prelistavam novine 
i doznam što se u svijetu i snuje i radi. 

Negdje bezdušno idu preko nedužnih k cilju, 
negdje umiru djeca i ljudi od bolesti i gladi 

dok drugi još uvijek žive raskošno i u izobilju. 


Teško mi je, Gospodine, kada prlistavam novine 

i vidim da poslovi nisu ni pošteni ni čisti, 

dok jedni kukaju da nam se stara ognjišta gase, 

još nerođenu djecu ubijaju specijalisti. 

I crne slutnje i brige svakoga dana se množe, 

a ljudska mudrost sve manje, sve manje pomoći može. 


Teško mi je, Gospodine, kada prelistavam novine 
i vidim da je dobrote i iskrene ljubavi manje, 

ali ne znam zašto sa strepnjom ljudi se čude. 
Pred tobom su zatvorili vrata svojih domova, 

bez tebe su gradili i grade 

i kako onda drukčije da bude? 

NE DOPUSTI, GOSPODINE 


Ne dopusti, Gospodine, 

da tugujem za običnim stvarima 
na koje vrijeme stavlja 

ruku prolaznosti. 


Ne dopusti da me tuga za njima 
od Tebe udaljuje 

i da zaboravim da si prolaznošću 
neprolaznost svoju osvijetlio 

i u njoj meni 

neprolazne darove usadio. 


Kao krcate brodove 

niz vrijeme otiskuješ godine 
i za njima tek nestalan trag 
ostaje. 


Ti si grad moj, Gospodine, 
i nema ruke koja bi ga mogla 
razoriti. 


Ne veži srce moje za prolazne stvari 
i ne daj da tugujem za onim 

od čega si 

lice svoje okrenuo! 

MOLITVA ZA MALOG NADIRA * 


Bože, Ti znaš da imam malog unuka, 
koji je 18. siječnja navršio 
4 godine života. 


Ti znaš koliko radosti ima u njegovim očima 
i kakva se u njegovu smijehu 
* otkriva ljepota. 


Ti vidiš kako nas dvojica gradimo 
kuće, brodove i pravimo avione 

i u modrinu neba puštamo 
šarene balone. 


Ti si mu, Bože dao 

da se svemu iskreno divi 

i da pod njegovim prstima 
svaka igračka oživi. 


Kad se on raduje, i meni je 
u njegovoj radosti lakše 

i neke svijetle niti 

vežu nas sve jače, 

a kad je on tužan, 

i moje srce plače. 


Uz njega zaboravim kakve mi brige prijete, 
uz njega postajem i sam 
nedužno dijete. 


Za njega, Bože, ja se danas usrdno molim, 
jer samo Ti znaš kako mi je 

kad me zagrli i na uho šapne: 

Djede, ja te volim! 

MOLITVA ZA ČOVJEKA KOJI ČINI ZLO 


Koliko ima ljepote pod ovim noćnim zvijezdama, 
koliko ima radosti 
u nevinom dječjem oku! 


[tko će sagledati sve divne darove tvoje, 


koje si rasuo svijetom 
kao tajnu duboku! 


Pa ipak njegove su oči za sve ljepote slijepe, 
u njemu skrivena mržnja 
kao plamen često plane, 


a jadan je, Bože, čovjek, koji za skromne radosti ne zna 


i kojeg ni ljudska patnja 
ne može da gane. 


I zato molim Te noćas, dok mir se zvjezdani sliva 
na modre vrhove gora 

i na smirene vale, 

da tamnu koprenu digneš s nesretne njegove duše 


dabi vidio kako i njega su noćas zvijezde 


na svijetle puteve zvale. 


I daj da makar i nesvjesno učini dobro djelo, 
dobrota da bi ga tako ' 

privela svakoj stvari, 

da svjetlo kristalnih zvijezda obasja mrko mu čelo 
ljepota darova tvojih 


da mu dušu ozari. 

U svome kutu skromnom, tihom, 
dobrotom nekom blago smiren, 
sa svoda skidam zvijede stihom 

i bdim tišinom uokviren. 


Sa stola komad kruha širi 
svježinu klasja punu zlata, 
kroz okno kasni mjesec viri 
i miče prste zidnog sata. 


Ja slušam gdje se grane mole 
za svakog, koji budan sanja, 
za one što jebenih 

s nadom punom olakšanja. 


I brige što me danju"more 
ko svjetiljke mi svu noć gore. 

PUTNIKOVA MOLITVA 


Bože, koji si nada mnom bdio i korake mi pratio, 
vrč vode davao i na stolu ostavljao komad kruha, 
znaš koliko sam se radovao i koliko sam patio, 
upoznavao putove tijela i puteve duha. 


Između života i smrti postavio si zastor neprozirni, 
koji nas stalno razdvaja i stalno veže. 

Oremo zemlju i hodamo zabrinuti i mirni, 

srca nam za visinama i za tobom teže. 


U svojoj nemoći i bolesti postajemo braća, 
beremo usjeve i vezujemo se pojasom truda. 
Nekima je zemaljska staza duža ili kraća, 


živimo na vulkanima sumnji i neotkrivenih čuda. 
Bože, koji vežeš svjetove i strpljive pratiš mrave, 
osvijetli nam put i zvijezdama okruni glave. 

UZDIGNUTE RUKE 


Ti, koji polako rasplićeš moja tkiva 

i sve dublje ulaziš tražeći ranu, 

i pikazuješ čemu se radujem, o čemu srce sniva, 
dopusti da mi jutra bez oblaka svanu. 


Koliko godina sam išao od grada do grada 
i slušao šum noćnoga i dnevnoga vlaka! 
Nije bilo kuta gdje čovjek ne strada, 

gdje se ne želi dići iz bijede i mraka. 


Dobro je sunce, koje mi na ramena sjeda, 
dobri su siromasi s korom kruha na dlanu. 
Premda im život toplinu krova ne da, 

nad tuđim se bolom i jadima ganu. 


Ti, koji si zarobio moju nutrinu 

i obasjavaš je zrenjem svoga klasa, 
pomozi da se dignem u visinu, 

da gledam jato zvijezda kako se talasa. 


Ti, koji polako rasplićeš moja tkiva 
i nazočnošću pališ i skrivene kute, 
dopusti da srce nad ponorom sniva 
i pogledaj moje ruke uzdignute. 

PLAMENOM SVOJE LJUBAVI 


Plamenom svoje ljubavi, Gospodine, 
čistiš srce moje i prekaljuješ 

da postanem putnik 

prema tvojim visinama, 

koje se u meni već gnijezde. 


Oči su moje zahvalne običnim stvarima, 
koje si posvetio u svojoj dobroti 
da nam nesebično služe. 


Usta su suha i žeđam za pićem, 
koje nije izviralo iz vinograda, 


“i nije iz zdenaca 


u koje se povlače zvijezde 
da sjedine tajnu neba 
i naših puteva. 


Gle, hod mi je kolebljiv i često zastaje 
na raskršćima 
koja mi nude odlazak i povratak. 


Nadam se jednom i nada me u očekivanju oblači, 
a drugo mi se obistinjuje : 

i opsjeda me, kao četa, 

koja ne zna za ljubav i opraštanje. 

Tko me dočekuje i iznosi kruh i sol na pladnju 

i govori da je njegov ležaj i moj ležaj? 


Dođem li u tvoju blizinu, radujem se, 
pjevam pjesmu zahvalnicu 


 iriječi ljubavi, 


jer nevidljivim svojim plamenom 
čistiš me i preobražavaš 
za nove polete. 

MOLITVA ZA PJESNIKE 


Molim Te za pjesnike, koji Te nesvjesno traže 
idući zamišljeno za svojom izgubljenom sjenom. 
Za njih su druge na raskršćima straže 

dok tragaju za davno izgubljenom ženom. 


Sve što dotaknu rukom, otvara im svoju tajnu 
i samo oni znaju što se u duši cvjeta krije. 
Porazgovaraju se sa stvarima i snivaju veličajnu 
svečanost na kojoj se radost i bol pije. 


Zaboli ih otkos rano košene trave 

i u suncu vide prijatelja i brata. 

U njihovim se njedrima proljetne ptice jave 
i na svodu srca sumrak prijegora hvata. 


Čeznu za onim, što je iznad puteva i stvari, 
naginju se nad jezera i lik svoj traže. 
Obasjani su putnici i na svom moru mornari, 
ljepote ih zovu i kao piće ih snaže. 


I kad od Tebe bježe misleći da su vladari 
u začaranoj priči, u napuštenome zamku, 
zapravo Te traže i srce im se žari 

želeći da spase iz kala i slamku. 


Pomozi im kada gorčinu života piju 
i dotiču se rane kao mističnog cvijeta. 
Neka ih Tvoja ljubav i dobrota griju 
neka ne pate dok se crna kazaljka šeta. 


I kada se vraćaju u stvarnost da otkupe brige naše, 
bdij nad njima, pomozi da se snađu. 

Neka ih crne ptice na povratku ne plaše, 

neka im stihovi svijetle da sami sebe nađu. 

PRETVORBA 


Sat je, Gospodine, 
kada dozrijevaju usjevi, 
u dolinama. 


Osjećam da se u svakom klasu krije 
kruh Tvoje ljubavi 
i dobrote. 


Sat je, Gospodine, 
kada se ruke sklapaju 
i mole mir za one, 
koji su 

klasove pokosili. 


Povlačim se u se 

i osjećam: 

u svakom se klasu otkrivaš 
i preobrazuješ u kruh 
vječnoga života. 

UZMI ME ZA RUKU 


Uzmi me za ruku i povedi u tišinu, 
gdje se iskreno raduju: stablo, čovjek i biljka. 
Gdje se sve diže u pročišćenu visinu, 

; gdje razotkriva ljepotu u tvojoj ruci svjetiljka. 


Sa očiju mi skini nataložene sjene, 

ugasi strepnju pred neizvjesnošću i strahom. 
Nade su nam sumnjama probodene, 

nagnut sam nad svojim čekanjem i prahom. 


Ne ostavi me samog u traženju svanuća 
u kojem se krije utjeha i pomilovanje. 
Gle, oblaci prolaze iznad pognutih kuća 
i cvjetovi su tvoje ljubavi očitovanje. 


Tvoj korijen je u meni, iz njega čežnja niče 
za vodom, koju dobrota tvoja dolijeva. 
Vrh njezin plavet nebesku dotiče 

i zemaljskoj težini odolijeva. 


Malen sam na cesti koja me u pogibelj tjera, 
oko mene je napuštenosti zrenje. 

U tebi je moja sadašnjost i u budućnost vjera 
i počinak u kojem je i konačno smirenje. 


Uzmi me za ruku i povedi iz tmine 
pod stablo koje tvojim plodovima rodi 
i ne daj da mi se dani uzaludno ruše 
na cesti, koja tvojemu gradu vodi. 

SJETI ME SE 


Sjeti me se, Gospodine, 


kao što si se sjetio 
razbojnika na križu. 


Oprosti mi, 

što sam nekada u neznaju 
zabijao čavle 

u tvoje rane. 


Sjeti me se, Gospodine, 
i reci 

samo jednu riječ 

i ozdravit će 

duša moja! 

MOLITVA ZA MATIJU 


Molimo Te, Gospodine, za tvoga slugu Matiju, 
koji je zemlju orao i žito sijao, 

žito kosio, vršio i od dudova pekao rakiju, 
babu grdio i kraj zemljane peći se grijao. 


Tebe je molio da u pravo vrijeme pošalješ oblake, 
da zaštitiš usjeve od mrazeva i leda, 

po tvojoj stazi je upravljao svoje korake, 

s ljubavlju je pazio na košnice meda. 


Za mržnju sa susjedima nikada nije znao, 
vinovu lozu je obrezivao i mlado vino točio, 
namjerniku je rado, što mu pripada davao, 

na čelo je šešir nabijao kad se od kiše namočio. 


Bio je blizak zemlji i snjom je vodio govor, 

* razumio je ptice i njihove znakove u letu. 

Za trud svoj nije očekivao da mu glavu okiti lovor, 
bio je jednostavan, običan putnik na svijetu. 


Pomolimo se za pokoj njegove duše 

da i tamo sluša kako se zreli klasovi njišu > 

da zaboravi na kišne večeri i neočekivane suše, 
da stabla s plodovima nad njegovom glavom dišu. 


Molimo Te, Gospodine, za slugu tvoga Matiju, 
koji je izuo opanke i prešao preko tvojih međa, 
da ga tvoja ljeta bolje nego ovdje griju 

i da od mnogog tereta i briga odmori leđa. 

MOLITVA ZA STARICU 


Ne optereti je do mjere koliko čovjek može podnijeti 
i sjeti se da starošću mladost otkupljuje. 
Čovjekov je korak stalno nad ponorom 
i ne zna što donosi dan, što donosi noć. 


Oprosti, ako se malovjernost gnijezdila u njenim očima, 
ljudske oči su ograničene zemaljskim međama. 
Postavio si granice zahtjevima duše i tijela. 

Omeđio si misli do praga svoga prosvjetljenja. 


Gle, trska se njiše na vjetru i pokorno se klanja. 
Kakvo je tvoje pletivo u njenim molitvama 

i što je zapisano tebi znanim slovima? 

Koji uspon može prijeći uzdajući se u sebe? 


Ostala je kao putnik kraj puta zaboravljen 

i ne sudi joj kao što nepravedni sude. 

Nema povratka i sama ne može teret nositi. 

Čemu se još može nadati čovjek na silasku, ostario? 


Smiluj se njenoj starosti na tvojem pragu, 
podari joj uzglavlje zaborava da glavu nasloni, 
obuci je u bjelinu svoga milosrđa 

i sjeti se da je prah i da će se u prah povratiti. 


Spušta se noć i večer je pred vratima, 
sjeti se da je starošću teret otkupila 

i dopusti da u tvoju barku uđe 

da je prevezeš na drugu obalu. 

MOLITVA PRIJE POČINKA 


Bože, otvori moje oči kad budem sam i u tjeskobi. 
U svoj si me vinograd pozvao u osvit zore. 

Što taknem u svoje ime, krhko je i brzo se drobi. 
Na tvome bedemu za putnike vatre gore. 


Ne tražim zemaljsku nagradu, koja me čeka, 
poslenik sam na njivi, koju obraditi treba. 
Gle, dan se već bliži kraju i noć stiže daleka, 
na rubu njive se srce uznamiruje i koleba. 


Trudbeniku se dom i postelja za odmor nudi. 
Otresam prah s nogu i kraj ograde odlažem kosu. 
Nad usjevima mojim blag i milostiv budi, 


koraci moji neka ostanu otisnuti u rosu. 


Bože. kad se zatvore moje oči i predaš me krilu snova, 
neka nad mojom glavom šume vrhovi jablanova. 

PRENESI ZVIJEZDE 


Prenesi, Bože, zvijezde na svod moje duše 
da svaka od njih mirom nebeskim svjetluca, 
da čujem kako noću srce zemlje kuca 

i shvatim zašto mudri pod njma se skruše. 


Osvijetli, Bože, niti što ruka tvoja pali 

po kojima se k tebi kasne strepnje dižu. 
Uz tvoju pomoć snagom zaogrnu se mali, 
Ti znaš kad nade sahnu i crni časi stižu. 


Prodahni iskrom slutnje od briga tamne sobe 
i sjaj tišine neka razlije se u me, 
jer samac često pati u škripcu od tjeskobe 


dok ljudi jedno misle, a često drugo glume. 


Utišaj šumor lišća, što raskošno svjetluca, 
da čujem, možda neko i na mom srcu kuca. 

SVE JE, GOSPODINE 


Sve je, Gospodine, jutros pred mojim očima bijelo 
kao pod djetinjom rukom strana neispisana lista. 
Pod snijegom počiva zemlja i na svakome stablu 
ko spomen na nešto drugo smrznuta suza blista. 


Sve je, Gospodine, jutros tako čisto i bijelo 

i nigdje više nema ljudskom stopalu traga. 

Pod snježnim pokrovom sniva i moje djetinjstvo cijelo, 
pod njim su svenule nade, pod njim su čekanja draga. 


Sve je, Gospodine, jutros i u mojoj duši bijelo 
i na nju snježan je pokrov bijele tišine pao, 

i sada miruju pod njim brige oblačnih dana 
kad sam plodove gorke sa grane života brao. 


Sve je bjelinom nježno prekrila tvoja ruka 

da duša kao i zemlja opet postane čista, 

da zlatno sjemenje nikne iz brazda presahlih muka 
i da iz plodova novih dobrota s ljubavlju blista. 

SMILUJ SE, GOSPODINE 


Smiluj se, Gospodine, u velikoj dobroti svojoj 
ovim ljudima, što su u ratnom vihoru pali, 
a nikada nisu htjeli ni mrava zgaziti na putu, | 
niti su ikad za mržnju i grubo nasilje znali. 


Oni su kao djeca sa strahom u mutnome oku 

u općem metežu pošli u vrtlog krvi i dima 

i nisu shvatiti mogli da brat na brata se diže 

kad zemlja tako je plodna, kad sunca za svakog ima. 


Oni su mislili samo na svoje njive i stada, 

na klasje kada se blago pod suncem plamenim njiše, 
na kuću pokrivenu trskom, na ruku djetinju koja 
nevješto slova piše. 


Koliko radosti još je čekalo njihove ruke, 
koliko nada još je u brižnom sjalo im oku, 
a sada pod zemljom leže 

i neće se vratiti više da vide domaća lica 

i plodnu brazdu široku. 


Smiluj se, Gospodine, u velikoj dobroti svojoj 

da tuđa zemlja im bude ko krilo majčino meka, 
da zaborave kako na svijetu mnogo nepravde ima 
i da ih uzalud žena 

s nejakom dječicom čeka. 

96 


MARIJI 

NAJLJEPŠA MEĐU ŽENAMA 


Tebi ne pristupaju oni što nose posude laži 
sa zamračenim zjenama, 

i smrtnici nikada neće razotkriti tvoje draži, 
najljepša među ženama. 


Jer Ti si visoka gora gdje život bjelinom grezne 
i mir u čistim sjenama, 

i bit ćeš velika onom za pravdom koji još čezne 
najljepša među ženama. 2 


I majkom mnogi zvat će Te, što majke svoje nemaju 
a ljubav svijetom pronose, 

i mnogi k Tebi doći će s nepravde koji stradaju, 

a ipak s tugom iskrenom 

zbog grijeha oči orose. 


I bit ćeš sunce ubogih što smisao patnje nalaze 

u tvojim tužnim očima, 

da patnjom svojom ustrajnom još zmiji glavu pogaze 
u kobnim za nas noćima. 


Jer Ti si izvor utjehe što bolna srca orosi 

i ranu svaku zavije, 

jer Ti si sveta zastava što patnik smjeli pronosi, 
nad gradom ljudstva uboga 

ko požar da je razvije. 


| zato mi Te nosimo ko dragulj naših nadanja 
u svojim skromnim zjenama, 

i Ti si luka odmora kroz vihor naših stradanja, 
najljepša među ženama! 

MATER DOLENS 


Ti, koja si mrtvoga sina primila na svoje krilo 
i u dubokoj boli spoznala tajnu života i smrti, 
prigrli i ovu djecu, koja lutaju gradom 

i kojoj izvori sreće tako su bezdušno škrti. 


Njihove ruke su željne ljubavi, odanog stiska, 


i ona slute da su na hladnom pločniku žrtva 


dok otac u krčmi pije i vjetar raznosi kišu 
i dok je odavno za njih još živa majka mrtva. 


U mraku njihove oči nijemim beznađem gore 
i mržnja u njih se slaže, gorčinom usta se pune, 
jer za njih ljudi su stranci i život obična varka, 


a mladost vlastito lišće, koje na asfaltu trune. 
Ti, koja znadeš kako u ljubavi vjernoj se pati, 
pod svoje ih okrilje primi i budi im odana mati. 


VJEČNI ŽIVOT 

NIKADA NEĆU BITI TRAVA 


Nikada neću biti trava pod teretom jutarnje rose 
ni cvijet, koji će rasti na nekoj sunčanoj stazi. 
Dosta sam sretao bola u ovom životu hladnom 
pa zašto i poslije smrti da me neko još gazi? 


Ja neću rasti u spletu plodom bogatih grana, 
gdje ptice odmora traže nakon slobodnog leta, 
jer moje grane su stalno na vjetru slomljene bile 
dok su mi drhtala krila u tuzi razapeta. 


Ja sam čeznuo stalno za nekim dalekim visom 
vrh kojeg oblaci jutrom ko ptice krilate plove, 
i ja sam molio zvijezde da svima pute pozlate 

i da mi čuvaju vjerno u gruboj stvarnosti snove. 


| kad mi najzad tijelo u zemlju s biljkama siđe 

i jablani se smjerno pod snijegom večernjim skruše, 
modra će ponijet me krila među daleke zvijezde, 

a trava postaju oni, koji nemaju duše. 

SAMO TI JEDINI ZNAŠ 


Samo ti jedini znaš 
zašto si postavio zastor 
između sebe i mene. 


Samo na putu k Tebi 
spoznam što je pad, 

jer k Tebi me vodi 

sa svima stvarima sklad. 


Osjećam u dubuni svoga bića 
Tvoje svjetiljke plam, 

i da je u pomirenju svega 
Tvoj tajanstveni hram. 


Ti jedini znaš 

zašto si postavio zastor 
između sebe i mene 

i zašto si me obukao u čežnju 


da na putu k Tebi 

u sebi tražim sklad 

i da se preobražen rodim 
na Tvome pragu mlad. 


103 


SVE ČEŠĆE 


Tonu Smerdelu 


Sve češće odlaze prijatleji i znanci, 
jednima život je kratak, 
drugima bio je dug. 


. Igle, u treperenju kasnog lišća 
za koracima njihovim 

već se zatvara 

duboke šutnje krug. 


A koliko su od života očekivali mnogo 
dok ih je kao slamku 
u mutnom nosio viru! 


O, Bože, utješno sad ih na pragu vječnosti primi 
da u okrilju tvome 
počivaju u miru. 


Oni su često ovdje patili danju i noću, 

pa ako dobrota tvoja teret im s leđa ne snimi, 
na čije će rame nasloniti 

svoju tugu 

i samoću! 

KAO ŠTO RIJEKA ČEZNE 


Kao što rijeka čezne za morem 

da se najzad u njemu smiri, 

tako i ja k Tebi tečem, Gospodine, 
da nađem smisao svoga toka 

i svoj mir. 


I kao što rijeka nosi 
svako godišnje doba 

i njihov plod, 

tako se i u meni talože 
vremenske mijene 

i dovršuju moj hod. 


U rijeku i u mene 
silazi nebeski svod. 

USKRSNUĆE 


Na križu raspete ruke i pribijene noge. 


Na prsa je klonula trnjem okrunjena glava. 


On, koji je radi nas prešao pute mnoge, 
čini ti se da izvan naše stvarnosti spava. 


On, znak našega života i smrti, 

na križu umire bez mržnje i gnjeva. 
I dok se zemlja u prolaznosti vrti, 
njegov život u patnji dozrijeva. 


Oko glave su mu rascvjetani zraci, 
koji nebo sa zemljom u danu tame vežu. 
Stani i pogled na Raspetoga baci 


da shvatiš između stvarnosti i snova ravnotežu. 


Kad se sunce javi iznad usjeva i kuća, 
On će otkrit tajnu i našeg uskrsnuća. 

NJEGOVA PORUKA 


Zaista, 

zaista vam kažem, 
što vam ja ne rekoh 
nije 

niti će biti 

trajno. 


Tko ne prođe kroz vrata smrti, 
koja sam 

uskrsnućem otvorio, 

ostat će mrtav 

i zaboravljen. 


Živi odvode žive. 
Mrtvi mrtve 
pokapaju. 

NA ONOJ STRANI 


Tko prijeđe već na onu stranu gdje se 
sve misli jače pred vječnošću žute, 
zamišljen stane i teret ponese 

o kojem usne najradije šute. 


Tko češće gleda križeve u hladu 
pognuta čela i umornih ruku, 

taj zna da mnogi ko sablast po gradu 
sudbinski čemer svojih dana vuku. 


Tko prijeđe već na onu stranu, koju 
sve jače tišti nijeme smrti sjena, 
taj bolje vidi mir na Mirogoju 


i zna da život nestaje ko pjena. 


I skrhan bolom, prodahnuta vida 
uglada Onog, koji teret skida. 

POVRATAK 


Od čijih niti ja sam tkan i kome 
moj korak ide od svoga početka? 
Kroz te se niti tajni zraci lome, 
da li se vraćam idući k svršetku? 


Na svodu kao na beskrajnom platnu 
oblaci stoje i čudno se žare. 

Iz tijela neko zove pticu zlatnu 

dok hladni dani oko nje stražare. 


Sve tanji obruč moje tijelo steže 
i nit se kida zemaljskoga tkanja, 
sve slabije me za prolaznost veže 


poneki uzdah raspršenih sanja. 
| srce, srce sve jasnije shvaća: 
k Tebi se, Bože, zlatna ptica vraća. 

TISKANA DJELA ANTE JAKŠIĆA 

SADRŽAJ 
Umjesto uvoda 
SLAVIMO I HVALIMO GOSPODINA 
Kad su žitom polja poziaćena 
Hvala Ti, Gospodine, za ovo malo tišine 
Hvala Ti, Gospodine 
Hvala Ti, Gospodine 
Hvala 
U Tvojoj blizini 
Hvala Ti, Gospodine 
Ljepotom si opteretio 
Slavimo Te, Gospodine 
UTJEHA | NADA 
Molitva prije počinka 
Ako te molim, Gospodine 
Pomozi mi, Gospodine 
Kako se brineš, Gospodine 
Kad me ti svladaš pobjednik sam pravi 
Ti doljevaš ulje svijetiljci moga života 
Zvonici 
Crkva ' 
Molitva za njenu veselu mladost 
Majka 
Večeras mislim na nedužno dijete 
Starice 
Pomozi mi, Gospodine 
Zvona 
Ne dopusti 
Molitva 
ISUS, SVJETLO U NOCI 
Isus i tvoja sjena 
U noći njegova rođenja 
Dok su okna bila puna modrih leptira 
Blaga vijest : 
Isus 
Slijepac iz Jerihona 
Kći Jairova 
Žena iz Sihara 
Onaj, koji raspet umre 
Uskrsnuće ' 
Kako da prijeđem 
RADOST I MIR 
Ti, koji si daleko 
I ja svjetlucam, Gospodine 
U ovim niskim kućama 


Ima dana kad više ništa neću 
Ponekad zastanem i samog sebe pitam 
Kada si Ti uz mene 

Dobar je Gospodin 

Tko se u Tebe uzda 

Sada znam 

Radost 

Blago onom 

ŠUTNJA PRED GOSPODINOM > 
Requiem 

Pred Tobom šutim, Gospodine 
Magistrale 

PRED TOBOM NA KOLJENIMA 
Teško mi je, Gospodine 

Ne dopusti, Gospodine 

Molitva za malog Nadira 
Molitva za čovjeka koji čini zlo 
Putnikova molitva 

Uzdignute ruke 

Plamenom svoje ljubavi 

Molitva za pjesnike 

Pretvorba 

Uzmi me za ruku 

Sjeti me se 

Molitva za Matiju 

Molitva za staricu 

Molitva prije počinka 

Prenesi zvijezde 

Sve je, Gospodine 

Smiluj se, Gospodine 

Najljepša među ženama 

Mater Dolens 

VJEČNI ŽIVOT : 


Nikada neću biti trava 
Samo Ti, jedini znaš 
Sve češće 

Kao što rijeka čezne 
Uskrsnuće 

Njegova poruka 

Na onoj strani 
Povratak 

>: S EbiA 


Bačkom Bregu 22. travnja 
1912. Potječe iz obitelji 
šokačkih Hrvata u Bač- 
koj. 

Započeo je učiti bravar- 
ski zanat, ali ga ubrzo na- 
pušta i odlazi u sjemeniš- 
te u Suboticu, a u šestom 
razredu gimnazije prem- 
ješten je u Travnik. No, 
u sedmom razredu napus- 
ta isusovačku gimnaziju 
i dolazi u Sombor gdje 
pohađa vanjsku gimnazi- 
ju. 

Nakon mature odlazi na 
studij u Zagreb. Diplomi- 
rao je na filozofskom fa- 
kultetu 1937. a profesorski ispit je položio 1942. i od 
iada sve do umirovljenja djeluje u prosvjeti. Službo- 
vao je u Travniku, Tuzli, Osijeku, Sl. Brodu, Karlov- 
cu, Zagrebu i drugdje. Neprekidno se bavio i književ- 
nim radom. Tako je i pisanom riječju obogatio kul- 
turno područje svojega naroda. Njegov cjelokupni rad 
je prožet dubokom kršćanskom inspiracijom te s pra- 
vom možemo označiti našim najvećim živućim kršćan- 
skim pjesnikom. 

Niz već prije objelodanjenih njegovih zbirki pje- 
sama o tome svjedoči: Biserni đerdan (Sombor 1931.), 
U dolini zaborava (Zagreb 1936.), Zov proljeća i mla- 
dosti (Travnik 1938.), Pod sapetim krilima (Tuzla 
1941.), Elegije (Subotica 1954.), Hod pod zvijezdama 
(Subotica 1955.), Osamljeni mostovi (Zagreb 1962.), 
Pred vratima tišine (Zagreb 1963.), Pjesme o Sinu Ćo- 
vječem (Zagreb 1965.), Pod pješčanim satom (Zagreb 
1975.), Molitve pod zvijezdama (Zagreb (1979.). 


